酬樂天雪中見寄
作者：元稹
朝代：唐

paragraphs: 知君夜聽風蕭索，曉望林亭雪半糊。
撼落不教封柳眼，埽來偏盡附梅株。
敲扶密竹枝猶亞，煦暖寒禽氣漸蘇。
坐覺湖聲迷遠浪，回驚雲路在長途。
錢塘湖上蘋先合，梳洗樓前粉暗鋪。
石立玉童披鶴氅，臺施瑤席換龍鬚。
滿空飛舞應爲瑞，寡和高歌只自娛。
莫遣擁簾傷思婦，且將盈尺慰農夫。
稱觴彼此情何異，對景東西事有殊。
鏡水遶山山盡白，琉璃雲母世間無。